# REPUBLIKA HRVATSKA

# BJELOVARSKO-BILOGORSKA ŽUPANIJA

# OPĆINA ROVIŠĆE

# Jedinstveni upravni odjel

KLASA: 351-01/23-01/1

URBROJ: 2103-14-04-23-1

Rovišće, 20. veljače 2023.

Temeljem članka 66. stavak 4. Zakona o gospodarenju otpadom (''Narodne novine'', broj

84/21), članka 11. stavka 2. Zakona o pravu na pristup informacijama ("Narodne novine" broj

25/13 i 85/15) i odredbi Kodeksa savjetovanja sa zainteresiranom javnošću u postupcima donošenja zakona, drugih propisa i akata ("Narodne novine" broj 140/09) upućuje se

**J A V N I P O Z I V**

**za savjetovanje s javnošću u postupku donošenja**

# Odluke o izmjeni i dopuni Odluke o načinu pružanja javne usluge sakupljanja komunalnog otpada na području

# Općine Rovišće

Člankom 66. stavkom 1. Zakona o gospodarenju otpadom propisano je da predstavničko tijelo jedinice lokalne samouprave donosi odluku o načinu pružanja javne usluge koja sadrži: kriterije obračuna količine miješanog komunalnog otpada; standardne veličine i druga bitna svojstva spremnika za sakupljanje otpada; najmanju učestalost odvoza otpada prema područjima; obračunska razdoblja kroz kalendarsku godinu, područje pružanja javne usluge; iznos cijene obvezne minimalne javne usluge s obrazloženjem načina na koji je određena; odredbe o načinu podnošenja prigovora i postupanju po prigovoru građana na neugodu uzrokovanu sustavom sakupljanja komunalnog otpada; odredbe o načinu pojedinačnog korištenje javne usluge; odredbe o načinu korištenja zajedničkog spremnika; odredbe o prihvatljivom dokazu izvršenja javne usluge za pojedinog korisnika usluge; način određivanja udjela korisnika usluge u slučaju kad su korisnici usluge kućanstva i pravne osobe ili fizičke osobe – obrtnici i koriste zajednički spremnik, a nije postignut sporazum o njihovim udjelima; odredbe o ugovornoj kazni i opće uvjete ugovora s korisnicima.

Nacrt Odluke o izmjenama i dopunama Odluke o načinu pružanja javne usluge sakupljanja komunalnog otpada na području Općine Rovišće pripremile su stručne službe trgovačkog društva Komunalac d.o.o. Bjelovar. Nacrt odluke sadrži odredbe određene člankom 66. Zakona o gospodarenju otpadom.

Ovim putem se poziva zainteresirana javnost – trgovačka društva, građani, udruge, građanske inicijative, zaklade, javne i privatne ustanove, svi zainteresirani koji svojim prijedlozima i sugestijama mogu pridonijeti donošenju kvalitetnije Odluke o načinu pružanja javne usluge sakupljanja komunalnog otpada na području Općine Rovišće da se odazovu.

Svoje prijedloge, primjedbe i komentare možete u pisanom obliku na popunjenom propisanom obrascu poslati redovnom poštom na adresu Općina Rovišće, Trg hrvatskih branitelja 2, 43212 Rovišće (s naznakom: "Savjetovanja s javnošću – Nacrt Odluke o izmjenama i dopunama Odluke o načinu pružanja javne usluge sakupljanja komunalnog otpada na području Općine Rovišće) ili na email adresu procelnica@opcina-rovisce.hr zaključno s 20. 3. 2023. godine.

Svi u roku pristigli prijedlozi razmotrit će se, a oni prihvaćeni, ukomponirati u konačni Nacrt teksta Odluke koja će se proslijediti Općinskom vijeću Općine Rovišće na donošenje.

Po isteku roka za dostavu mišljenja i prijedloga izradit će se i objaviti Izvješće o savjetovanju sa zainteresiranom javnošću, koje sadrži zaprimljene prijedloge i primjedbe te očitovanja s razlozima za neprihvaćanje pojedinih prijedloga i primjedbi. Izvješće će se objaviti na službenoj mrežnoj stranici Općine Rovišće www.opcina-rovisce.hr

# PROČELNICA

# Danica Brkić-Mikolčević, dipl.iur.